มอบ‘ไจกา’คุมลงทุนน้ำ
กิตติรัตน์หนุนอ้างศึกษามานานด้านผู้ผลิตยังติดกับดักประกัน
30 ต.ค. 2565

กิตติรัตน์หนุนอ้างศึกษามานานด้านผู้ผลิตยังติดกับดักประกัน
“กิตติรัตน์” หนุน “ไจกา” เป็นที่ปรึกษาโครงการลงทุนระบบน้ำประเทศ 
นายกิตติรัตน์ ณ ระนอง รองนายกรัฐมนตรีและ รมว.พาณิชย์ ในฐานะประธานคณะกรรมการยุทธศาสตร์เพื่อวางระบบการบริหารทรัพยากรน้ำ (กยน.) เปิดเผยว่า โดยส่วนตัวจะสนับสนุนองค์การความร่วมมือระหว่างประเทศของประเทศญี่ปุ่น (ไจกา) ให้เป็นที่ปรึกษาโครงการลงทุนระบบน้ำระยะยาว เนื่องจากทำการศึกษาเรื่องน้ำในไทยมาตั้งแต่ปี 2542 
 
“ที่ผมสนับสนุนไจกาไม่ใช่เพราะเรื่องเงิน แต่ถามว่าทำไมเราต้องมานับ 0 นับ 1 ใหม่ ทั้งๆ ที่ไจกาได้ศึกษาเรื่องน้ำในไทยมาเป็น 10 ปีแล้ว มีผลการศึกษาที่เป็นรูปธรรมสอดคล้องกับแผนบริหารจัดการน้ำของสำนักงานทรัพย์สินส่วนพระมหากษัตริย์ ส่วนกรรมการท่านอื่นๆ จะเห็นอย่างไร ก็ให้มาเสนอกันในที่ประชุม” นายกิตติรัตน์ กล่าว 
นายกิตติรัตน์ ระบุว่า ในวันนี้จะมีการประชุม กยน. เพื่อหารือกรอบการทำงานและกำหนดแผนการระยะสั้น ระยะกลาง และระยะยาว โดยเฉพาะแผนการลงทุนและการลงทุนในระยะสั้นจะต้องแล้วเสร็จก่อนหน้าฝนปีหน้า ขณะที่การวางกระสอบทรายเป็นระยะทาง 10 กม. ตามริมแม่น้ำไม่ใช่สิ่งที่อยากเห็น
นายกิตติรัตน์ กล่าวว่า ในส่วนแผนลงทุนระยะยาวที่ปรึกษาด้านเทคนิคจะให้คำปรึกษากับ กยน. ซึ่งจะต้องมีการลงทุนโครงสร้างพื้นฐานด้านน้ำและต้องรู้ว่าจะต้องมีการลงทุนที่ไหน ไม่ว่าจะเป็นเขื่อน แก้มลิง อ่างเก็บน้ำ เขื่อนปากแม่น้ำ ทางระบายน้ำ และฝายกั้นน้ำ รวมทั้งจะมีการตั้งที่ปรึกษาดูแลเฉพาะด้าน เช่น ระบบป้องกันน้ำจากทะเล
ด้านปัญหาการเคลมประกันและการทำประกันภัยของนักลงทุนก็ยังมีติดขัดอยู่ต่อไป โดยนายธีระชัย ภูวนาถนรานุบาล รมว.คลัง กล่าวว่า นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) และนายอารีพงศ์ ภู่ชอุ่ม ปลัดกระทรวงการคลัง ในฐานะประธานสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จะเดินทางไปประเทศอังกฤษคืนนี้ เพื่อชี้แจงให้กลุ่มลอยด์ อินชัวรันส์ ผู้รับประกันช่วงต่อน้ำท่วมจากประเทศไทยรายใหญ่ เพื่อให้รับประกันทำน้ำท่วมต่อไป
รมว.คลัง กล่าวว่า ที่ผ่านมาได้รับแจ้งจาก คปภ.ว่า บริษัทประกันรับทำประกันน้ำท่วมต่อ แต่จะคิดค่าเบี้ยประกันแพงขึ้น แต่รับชดเชยค่าเสียหายเพียง 10% ส่วนที่เหลืออีก 90% ต้องมีการเจรจาให้มารับชดเชย 100% เหมือนเดิม แม้ว่าจะคิดค่าเบี้ยประกันภัยเพิ่มขึ้น
ทั้งนี้ ในการเดินทางไปจะชี้แจงให้บริษัทประกันมั่นใจว่า รัฐบาลให้การดูแลภาคอุตสาหกรรมเอกชน โดยให้ธนาคารออมสินตั้งวงเงินกู้ดอกเบี้ยต่ำแก่นิคมฯ กู้สร้างเขื่อนป้องกันน้ำท่วม 1.5 หมื่นล้านบาท
อย่างไรก็ตาม รมว.คลัง ยอมรับว่า การปล่อยกู้สร้างเขื่อนยังไม่มีความชัดเจนว่าใครจะเป็นผู้กู้ โดยในสัปดาห์นี้จะเกิดความชัดเจน